กระทรวงแรงงาน เร่งพัฒนาช่างฝีมือติดตั้งโซลาร์เซลล์ในโรงพยาบาลชุมชนทั่วประเทศ
นายธวัช เบญจาทิกุล อธิบดีกรมพัฒนาฝีมือแรงงาน (กพร.) เปิดเผยว่า กพร. ได้ร่วมหารือกับผู้แทนโครงการใช้พลังงานทดแทนด้วยการติดตั้งแผงโซล่าเซลล์ในโรงพยาบาลชุมชนด้วยนวัตกรรมผสมผสาน ซึ่งกระทรวงสาธารณสุขมีแผนจะติดตั้งแผงโซล่าเซลล์ในโรงพยาบาลชุมชน 730 แห่งให้ครอบคลุมทั่วประเทศ ซึ่ง กพร. และผู้แทนโครงการตระหนักถึงคุณภาพของการติดตั้งระบบโซลาร์เซลล์ ได้กำหนดขอบเขตให้ช่างผู้ติดตั้งจะต้องผ่านการทดสอบมาตรฐานฝีมือแรงงานแห่งชาติ สาขาช่างติดตั้งระบบโซลาร์เซลล์ ระดับ 1 จากกรมพัฒนาฝีมือแรงงาน ที่ผ่านมาได้ร่วมกับสำนักงานพัฒนาฝีมือแรงงานศรีสะเกษ (สนพ.ศรีสะเกษ) จัดฝึกอบรมในหลักสูตรการฝึกยกระดับฝีมือ จำนวน 2 สาขา ได้แก่ สาขาเทคนิคการติดตั้งและบำรุงรักษาระบบเซลล์แสงอาทิตย์ และสาขาความปลอดภัยในการทำงานบนที่สูง (หลังคา) มีผู้ผ่านการฝึกอบรมจำนวน 22 คน โดยโครงการสนับสนุนงบประมาณและอุปกรณ์การฝึกอบรม จึงขอความร่วมมือจากกรมพัฒนาฝีมือแรงงานร่วมพัฒนาฝีมือแรงงานช่างดังกล่าวให้ครอบคลุมทั่วประเทศ ทั้งนี้ จะทำการปรับปรุงหลักสูตรกลาง โดยเชิญหน่วยงานที่เกี่ยวข้องมาร่วมพิจารณาจัดทำหลักสูตรให้เป็นไปตามมาตรฐานความปลอดภัยในการทำงานที่สูงของกรมสวัสดิการและคุ้มครองแรงงาน จัดฝึกอบรมนำร่อง ณ สนพ.ศรีสะเกษ เป้าหมายดำเนินการ จำนวน 25 คน โดยโครงการสนับสนุนวัสดุอุปกรณ์บางส่วน และจัดหากลุ่มเป้าหมายเข้าฝึกอบรม หน่วยงานของกรมให้   การสนับสนุนวิทยากร ดำเนินการจัดฝึกอบรม และออกวุฒิบัตร รวมทั้งดำเนินการจัดทดสอบมาตรฐานฝีมือแรงงานแห่งชาติ สาขาช่างติดตั้งระบบโซลาร์เซลล์ ระดับ 1 ให้แก่ผู้ผ่านการฝึกอบรมและเป็นไปตามประกาศคณะกรรมการส่งเสริมการพัฒนาฝีมือแรงงานที่กำหนด และขยายผลการดำเนินการให้ครอบคลุมทั่วประเทศเพื่อรองรับการติดตั้งแผงโซล่าเซลล์ในโรงพยาบาลชุมชนทั้ง 730 แห่ง โดยโครงการจะประสานงานกับหน่วยงานของกรมในพื้นที่โดยตรง